CELEX: 62017TN0337
Language: el
Date: 2017-05-30 00:00:00
Title: Υπόθεση T-337/17: Προσφυγή της 30ής Μαΐου 2017 — Air France-KLM κατά Επιτροπής

7.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 256/32
            
         Προσφυγή της 30ής Μαΐου 2017 — Air France-KLM κατά Επιτροπής
   (Υπόθεση T-337/17)
   (2017/C 256/38)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Air France-KLM (Παρίσι, Γαλλία) (εκπρόσωποι: A. Wachsmann και S. Thibault-Liger, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               κυρίως, να ακυρώσει, βάσει του άρθρου 263 ΣΛΕΕ, εν όλω την απόφαση C(2017) 1742 τελικό της Επιτροπής, της 17ης Μαρτίου 2017, σχετικά με διαδικασία εφαρμογής του άρθρου 101 ΣΛΕΕ, του άρθρου 53 της Συμφωνίας ΕΟΧ και του άρθρου 8 της Συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις αεροπορικές μεταφορές (Υπόθεση ΑΤ.39258 — Αεροπορικές μεταφορές φορτίου), στο μέτρο που αφορά την Air France-KLM, καθώς και την αιτιολογία στην οποία στηρίζεται το διατακτικό της (πρώτος λόγος ακυρώσεως)·
            
         
               —
            
            
               επικουρικώς, σε περίπτωση που το Γενικό Δικαστήριο δεν ακυρώσει την απόφαση (2017) 1742 τελικό στο σύνολό της, δεχόμενο τον πρώτο λόγο ακυρώσεως:
               
                           —
                        
                        
                           να ακυρώσει τόσο το άρθρο 1, εδάφιο 1, σημείο, 1 στοιχείο β', σημείο 2, στοιχείο β', σημείο 3, στοιχείο β' και σημείο 4, στοιχείο β', της αποφάσεως C(2017) 1742 τελικό, καθόσον η διαπίστωση της ενιαίας και διαρκούς παραβάσεως που καταλογίστηκε εν μέρει και στην Air France-KLM βασίζεται σε αποδεικτικά στοιχεία προσκομισθέντα από τη Lufthansa στο πλαίσιο της αιτήσεώς της για απαλλαγή κατ’ εφαρμογήν της ανακοινώσεως της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων (καρτέλ), όσο και την αιτιολογία στην οποία στηρίζεται το ως άνω άρθρο, να ακυρώσει το άρθρο 3, στοιχεία β' και δ', της αποφάσεως, στο μέτρο που καταλογίζει στην Air France-KLM δύο πρόστιμα συνολικού ύψους 307 360 000 ευρώ, να ακυρώσει το άρθρο 4 της ίδιας αποφάσεως και να μειώσει, κατά συνέπεια, το ποσό των προστίμων αυτών, βάσει του άρθρου 261 ΣΛΕΕ (δεύτερος λόγος ακυρώσεως)·
                        
                     
                           —
                        
                        
                           να ακυρώσει τόσο το άρθρο 1, εδάφιο 1, σημείο, 1 στοιχείο β', σημείο 2, στοιχείο β', σημείο 3, στοιχείο β' και σημείο 4, στοιχείο β', της αποφάσεως C(2017) 1742 τελικό, καθόσον αποκλείει από τον κύκλο των ευθυνόμενων για την ενιαία και διαρκή παράβαση που καταλογίστηκε εν μέρει και στην Air France-KLM αεροπορικές εταιρίες τις οποίες το αιτιολογικό της αποφάσεως αναφέρει ως εμπλεκόμενες στις σχετικές με την παράβαση πρακτικές, όσο και την αιτιολογία στην οποία στηρίζεται το ως άνω άρθρο, να ακυρώσει το άρθρο 3, στοιχεία β' και δ', της αποφάσεως, στο μέτρο που καταλογίζει στην Air France-KLM δύο πρόστιμα συνολικού ύψους 307 360 000 ευρώ, να ακυρώσει το άρθρο 4 της ίδιας αποφάσεως και να μειώσει, κατά συνέπεια, το ποσό των προστίμων αυτών, βάσει του άρθρου 261 ΣΛΕΕ (τρίτος λόγος ακυρώσεως)·
                        
                     
                           —
                        
                        
                           να ακυρώσει τόσο το άρθρο 1, εδάφιο 1, σημείο 2, στοιχείο β', και σημείο 3, στοιχείο β' της αποφάσεως C(2017) 1742 τελικό, καθόσον η Επιτροπή διαπιστώνει ότι η ενιαία και διαρκής παράβαση που καταλογίστηκε εν μέρει και στην Air France-KLM περιλαμβάνει τις εισερχόμενες στον ΕΟΧ υπηρεσίες αερομεταφορών εμπορευμάτων (στο εξής: εισερχόμενες στον ΕΟΧ πτήσεις), όσο και την αιτιολογία στην οποία στηρίζεται το ως άνω άρθρο, να ακυρώσει το άρθρο 3, στοιχεία β' και δ', της αποφάσεως, στο μέτρο που καταλογίζει στην Air France-KLM δύο πρόστιμα συνολικού ύψους 307 360 000 ευρώ, να ακυρώσει το άρθρο 4 της ίδιας αποφάσεως και να μειώσει, κατά συνέπεια, το ποσό των προστίμων αυτών, βάσει του άρθρου 261 ΣΛΕΕ (τέταρτος λόγος ακυρώσεως)·
                        
                     
         
               —
            
            
               επικουρικότερον, σε περίπτωση που το Γενικό Δικαστήριο δεν ακυρώσει την απόφαση (2017) 1742 τελικό, δεχόμενο τον δεύτερο, τον τρίτο ή τον τέταρτο λόγο ακυρώσεως:
               
                           —
                        
                        
                           να ακυρώσει τόσο το άρθρο 1, εδάφιο 1, σημείο, 1 στοιχείο β', σημείο 2, στοιχείο β', σημείο 3, στοιχείο β' και σημείο 4, στοιχείο β', της αποφάσεως C(2017) 1742 τελικό, καθόσον η Επιτροπή διαπιστώνει ότι η μη καταβολή προμήθειας στους μεταφορείς αποτελεί χωριστό στοιχείο της ενιαίας και διαρκούς παραβάσεως που καταλογίστηκε εν μέρει και στην Air France-KLM, όσο και την αιτιολογία στην οποία στηρίζεται το ως άνω άρθρο, να ακυρώσει το άρθρο 3, στοιχεία β' και δ', της αποφάσεως, στο μέτρο που καταλογίζει στην Air France-KLM δύο πρόστιμα συνολικού ύψους 307 360 000 ευρώ, να ακυρώσει το άρθρο 4 της ίδιας αποφάσεως και να μειώσει, κατά συνέπεια, το ποσό των προστίμων αυτών, βάσει του άρθρου 261 ΣΛΕΕ (πέμπτος λόγος ακυρώσεως)·
                        
                     
         
               —
            
            
               έτι επικουρικότερον, σε περίπτωση που το Γενικό Δικαστήριο δεν ακυρώσει την απόφαση (2017) 1742 τελικό, δεχόμενο τον πέμπτο λόγο ακυρώσεως:
               
                           —
                        
                        
                           να ακυρώσει τόσο το άρθρο 3, στοιχεία β' και δ', της αποφάσεως C(2017) 1742 τελικό, καθόσον καταλογίζει στην Air France-KLM δύο πρόστιμα συνολικού ύψους 307 360 000 ευρώ, επειδή η Επιτροπή, κατά τον υπολογισμό των προστίμων αυτών, έλαβε υπόψη τους ναύλους και το 50 % των εσόδων από τις εισερχόμενες στον ΕΟΧ πτήσεις της Société Air France και της KLM (έκτος λόγος ακυρώσεως), υπερεκτίμησε τη σοβαρότητα της καταλογισθείσας στην Air France-KLM παραβάσεως (έβδομος λόγος ακυρώσεως), κατέληξε σε εσφαλμένο συμπέρασμα ως προς τη διάρκεια της παραβάσεως της Société Air France (όγδοος λόγος ακυρώσεως) και δεν μείωσε επαρκώς το πρόστιμο λόγω της υπάρξεως ρυθμιστικού καθεστώτος, όσο και την αιτιολογία στην οποία στηρίζεται το ως άνω άρθρο, καθώς και να μειώσει καταλλήλως το ποσό των προστίμων, βάσει του άρθρου 261 ΣΛΕΕ·
                        
                     
         
               —
            
            
               εν πάση περιπτώσει, να καταδικάσει την Ευρωπαϊκή Επιτροπή στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει εννέα λόγους ακυρώσεως.
   
               1.
            
            
               Ο πρώτος λόγος αφορά εσφαλμένο καταλογισμό στην Air France-KLM της ευθύνης για τις πρακτικές της Air France και της KLM. Ο λόγος αυτός χωρίζεται σε δύο σκέλη:
               
                           —
                        
                        
                           με το πρώτο σκέλος υποστηρίζεται ότι κακώς καταλογίστηκε στην Air France-KLM η ευθύνη για τις πρακτικές της Air France από τις 15 Σεπτεμβρίου 2004 και εντεύθεν, καθώς και για τις πρακτικές της KLM από τις 5 Μαΐου 2004 και εντεύθεν·
                        
                     
                           —
                        
                        
                           με το δεύτερο σκέλος υποστηρίζεται ότι κακώς καταλογίστηκε στην Air France-KLM η ευθύνη για τις πρακτικές της Air France από τις 7 Δεκεμβρίου 1999 έως τις 15 Σεπτεμβρίου 2004.
                        
                     
         
               2.
            
            
               Ο δεύτερος λόγος αφορά παράβαση της ανακοινώσεως του 2002 περί επιείκειας και παραβίαση των αρχών της δικαιολογημένης εμπιστοσύνης, της ίσης μεταχειρίσεως και της μη διακρίσεως μεταξύ της Air France-KLM και της Lufthansa, οι οποίες θίγουν το παραδεκτό των αποδεικτικών στοιχείων που προσκομίστηκαν στο πλαίσιο της αιτήσεως της Lufthansa για απαλλαγή.
            
         
               3.
            
            
               Ο τρίτος λόγος αφορά παράβαση της υποχρεώσεως αιτιολογήσεως και παραβίαση των αρχών της ίσης μεταχειρίσεως, της απαγορεύσεως των διακρίσεων και της προστασίας από αυθαίρετες παρεμβάσεις της Επιτροπής, καθόσον κακώς, κατά την προσφεύγουσα, αποκλείστηκαν από το διατακτικό της αποφάσεως αεροπορικές εταιρίες οι οποίες είχαν μετάσχει στις πρακτικές. Ο λόγος αυτός χωρίζεται σε δύο σκέλη:
               
                           —
                        
                        
                           με το πρώτο σκέλος υποστηρίζεται ότι δεν είναι επαρκώς αιτιολογημένος ο αποκλεισμός από το διατακτικό της αποφάσεως ορισμένων ταιριών που είχαν μετάσχει στις πρακτικές·
                        
                     
                           —
                        
                        
                           με το δεύτερο σκέλος υποστηρίζεται ότι, λόγω του αποκλεισμού από το διατακτικό της αποφάσεως ορισμένων εταιριών που είχαν μετάσχει στις πρακτικές, συντρέχει περίπτωση παραβιάσεως των αρχών της ίσης μεταχειρίσεως, της απαγορεύσεως των διακρίσεων και της προστασίας από αυθαίρετες παρεμβάσεις της Επιτροπής.
                        
                     
         
               4.
            
            
               Ο τέταρτος λόγος αφορά παράβαση των κανόνων που διέπουν την εδαφική αρμοδιότητα της Επιτροπής, καθόσον ελήφθησαν υπόψη για την ενιαία και διαρκή παράβαση οι εισερχόμενες στον ΕΟΧ πτήσεις. Ο λόγος αυτός χωρίζεται σε δύο σκέλη:
               
                           —
                        
                        
                           με το πρώτο σκέλος υποστηρίζεται ότι οι πρακτικές οι οποίες αφορούσαν τις εισερχόμενες στον ΕΟΧ πτήσεις δεν τέθηκαν σε εφαρμογή εντός του ΕΟΧ·
                        
                     
                           —
                        
                        
                           με το δεύτερο σκέλος υποστηρίζεται ότι η Επιτροπή δεν απέδειξε ότι υπήρξαν, εντός του ΕΟΧ, ουσιαστικές επιπτώσεις λόγω των πρακτικών που αφορούσαν τις εισερχόμενες στον ΕΟΧ πτήσεις.
                        
                     
         
               5.
            
            
               Ο πέμπτος λόγος αφορά αντιφατική αιτιολογία και πρόδηλο σφάλμα εκτιμήσεως σε σχέση με τη διαπίστωση ότι η μη καταβολή προμήθειας στους μεταφορείς συνιστούσε χωριστό στοιχείο της ενιαίας και διαρκούς παραβάσεως. Ο λόγος αυτός χωρίζεται σε δύο σκέλη:
               
                           —
                        
                        
                           με το πρώτο σκέλος υποστηρίζεται ότι η αιτιολογία προς θεμελίωση της συγκεκριμένης διαπιστώσεως είναι αντιφατική·
                        
                     
                           —
                        
                        
                           με το δεύτερο σκέλος υποστηρίζεται ότι η εν λόγω διαπίστωση ενέχει πρόδηλο σφάλμα εκτιμήσεως.
                        
                     
         
               6.
            
            
               Ο έκτος λόγος αφορά σφάλμα ως προς την αξία των πωλήσεων που ελήφθησαν υπόψη για τον υπολογισμό του καταλογισθέντος στην Air France-KLM προστίμου και χωρίζεται σε δύο σκέλη:
               
                           —
                        
                        
                           με το πρώτο σκέλος υποστηρίζεται ότι ο συνυπολογισμός των ναύλων στην αξία των πωλήσεων βασίζεται σε αντιφατική αιτιολογία, σε νομικά σφάλματα και πρόδηλο σφάλμα εκτιμήσεως·
                        
                     
                           —
                        
                        
                           με το δεύτερο σκέλος υποστηρίζεται ότι ο συνυπολογισμός του 50 % των εσόδων από τις εισερχόμενες στον ΕΟΧ πτήσεις στην αξία των πωλήσεων αντιβαίνει στις κατευθυντήριες γραμμές του 2006 για τον υπολογισμό των προστίμων και στην αρχή ne bis in idem·
                        
                     
         
               7.
            
            
               Ο έβδομος λόγος αφορά εσφαλμένη εκτίμηση της σοβαρότητας της παραβάσεως και χωρίζεται σε δύο σκέλη:
               
                           —
                        
                        
                           με το πρώτο σκέλος προβάλλεται το επιχείρημα ότι η Επιτροπή υπερεκτίμησε τη σοβαρότητα της παραβάσεως λόγω του υπέπεσε σε πλείονα πρόδηλα σφάλματα εκτιμήσεως και παραβίασε τις αρχές της αναλογικότητας των ποινών και της ίσης μεταχειρίσεως·
                        
                     
                           —
                        
                        
                           με το δεύτερο σκέλος προβάλλεται το επιχείρημα ότι η υπερεκτίμηση της σοβαρότητας των πρακτικών οφειλόταν στο γεγονός ότι ελήφθησαν υπόψη, ως μέρος της παραβάσεως, πρακτικές οι οποίες τέθηκαν σε εφαρμογή εκτός του ΕΟΧ, όπερ συνιστά παράβαση των κανόνων που διέπουν την εδαφική αρμοδιότητα της Επιτροπής.
                        
                     
         
               8.
            
            
               Ο όγδοος λόγος αφορά σφάλμα κατά τον υπολογισμό της διάρκειας της παραβάσεως που προσήφθη στην Air France και ελήφθη υπόψη για τον υπολογισμό του προστίμου το οποίο καταλογίστηκε στην Air France-KLM·
            
         
               9.
            
            
               Με τον ένατο λόγο υποστηρίζεται ότι η μείωση της τάξεως του 15 %, η οποία χορηγήθηκε από την Επιτροπή λόγω της υπάρξεως ρυθμιστικού καθεστώτος, είναι ελλιπώς αιτιολογημένη και ανεπαρκής.